AvalehtEestlased välismaalVaruli ja Jaanimaa skoorirekordid ning teised tulemused eestlastelt välismaal
#000000
Varuli ja Jaanimaa skoorirekordid ning teised tulemused eestlastelt välismaal
#000001
Eelmise nädala esimese viie päevaga vaid võite kogunud Eesti käsipallurite koduklubide saldosse sigines nädalavahetusel küll ka viis kaotust, ent tosin võitu kaaluvad need üles. Lisaks pommitasid Kristo Voika, Hendrik Varul ja Dener Jaanimaa oma tänavuse hooaja skoorirekordid, viimane tegi seda Euroopa Meistrite liigas.
#000004
Rootsi esiliigas oli tihe nädal, kus mõlemad eestlaste klubid pidasid kaks kohtumist. Hendrik Varul tegi hooaja parima etteaste, kui Hammarby IF alistas võõrsil seni tabelis samal pulgal olnud Roslageni Rimbo HK 30:26 (14:13). Eesti koondise joonemängija viskas seitse väravat ja teenis oma meeskonnale neli karistusviset, kirjutab Eesti Käsipalliliit.
#000005
Varul: liiga on ühtlane ja kõik võivad kõiki võita
#000006
Laupäeval jäi Hammarby aga liidrite heitluses kodusaalis alla HK Aranäsile 28:32 (20:14) ning paikneb kümne punktiga teisel kohal, Aranäsist kolm silma maas. “Juhtisime vaheajaks kuuega, aga kaotasime nii rünnakul kui kaitses tähtsa mehe. Enesekindlus kadus ja ei mänginud enam meeskonnana, igaüks proovis ise pusida,” tunnistas Varul handball.ee lehele.
#000007
“Rimbo vastu võõrsil kulges mäng raskelt. Kuigi juhtisime, suutis vastane pidevalt järele tulla. Mul oli tõesti väga hea päev – kõik pallid, mis minuni jõudsid, lõppesid värava või karistusviskega. Seoses sooritustega on mänguaeg suurenenud, algul sain poolaegade algul kümmekond minutit tõestamisaega. Nüüd tuleb mängus kolmveerandtundi täis,” sõnas Varul.
#000008
“Rootsi esiliigas on igal meeskonnal oma stiil, mängud on kõik nii erinevad. Liiga on ühtlane ja kõik võivad kõiki võita. Mängitakse kiiret käsipalli ning Eesti ja Balti liigaga võrreldes rohkem läbimurrete kui tagant visete peale. Palju lõpetatakse rünnakuid sööduga joonele või väga väikese nurga alla äärtele,” kirjeldas esimest hooaega välisklubis tegev Põlva käsipalli kasvandik.
#000009
“Hammarby on segu noortest ja kõrgliigakogemustega vanematest meestest. Aga tiim on ühtne, enne trenni tulevad kõik varakult spordihoone kohvikusse lobisema. Viisakus on klubis au sees – saali jõudes tuleb iga mängijat ja treenerit kättpidi tervitada. Päris proff ma pole, asusin hiljuti ametisse Eesti omanikega kohalikku ettevõttesse, kus minu töö on projektide kulu- ja eelarvetega tegelemine,” rääkis 23-aastane Varul.
#000010
Teisel koondislasest joonemängijal Rootsis ehk Armi Pärdil oli meeskondlikult suurepärane nädal, sest seni võiduta püsinud HIF Karlskrona sai tabelisse neli punkti. RP IF Linköping alistati 25:20 (11:11) ja Skånela IF 28:24 (13:10). Esimeses mängus jõudis Pärt visata ühe värava enne kui 22. minutil otse punase kaardi sai ning nädala teise kohtumise vahele jättis.
#000012
Saksamaa Bundesligas naasis TSV Hannover-Burgdorf koondisepausilt võidukalt, saades raske 30:29 (15:15) võidu tabeli viimase HSG Nordhorn-Lingeni üle. Mait Patrail viskas võitjate kasuks kaks väravat ja andis kaks resultatiivset söötu. Hannoveril on 19 punkti, aga kolme silma kaugusel olevatest jälitajatest on THW Kielil kaks kohtumist varuks.
#000014
Teise järjestikuse võidu võttis Saksamaa tugevuselt neljandas liigas palliv SG VTB/Altjührden. Eesti koondise esiväravavaht Rasmus Otsa tegi teisel poolajal suurepäraseid tõrjeid ning SV Beckdorfist saadi kodus jagu 30:24 (15:11). Tihedas liigatabelis kuulutakse kümme punkti kogunud juhtnelikusse.
#000016
Prantsusmaa esiliigas jätkus Jürgen Rooba hea hoog, kes tabas väljakult viskeid viiest viis ning lisas ühe realiseeritud karistusviske oma koduklubi Nice’i Cavigal Handballi 28:19 (13:8) võidumängus USM Saran HB üle. Cavigal on seitsme vooruga kogunud seitse punkti ning paikneb ka seitsmendal kohal.
#000020
Publikurekord tühjade tribüünide ees? Varul kindlustas Rootsi esiliigas teise koha, Pärdilt 9 väravat
#000025
Noored osalejad hindasid talendilaagri vägagi õnnestunuks
#000026
Euroopas mängivate eestlaste jaoks algas koondisepausi järgne aeg raskelt
#000027
Suitsulatikas, lihtsus ja eesti keel ehk mida igatsevad välismaal elavad käsipallurid oma kodumaa juures
#000030